รัฐบาลไทย-ข่าวทำเนียบรัฐบาล-นายกฯ เยี่ยมชมความสำเร็จผลงานวิจัยนวัตกรรมทางการเกษตรในการกำจัดศัตรูพืช  ตามนโยบายรัฐบาล ส่งเสริมขยายตลาดบริโภคสินค้าเกษตรปลอดภัย เพื่อสร้างขีดความสามารถในการแข่งขันของประเทศ
วันอังคารที่ 25 ตุลาคม 2565
นายกฯ เยี่ยมชมความสําเร็จผลงานวิจัยนวัตกรรมทางการเกษตรในการกําจัดศัตรูพืช  ตามนโยบายรัฐบาล ส่งเสริมขยายตลาดบริโภคสินค้าเกษตรปลอดภัย เพื่อสร้างขีดความสามารถในการแข่งขันของประเทศ
นายกฯ เยี่ยมชมความสําเร็จผลงานวิจัยนวัตกรรมทางการเกษตรในการกําจัดศัตรูพืช  ตามนโยบายรัฐบาล ส่งเสริมขยายตลาดบริโภคสินค้าเกษตรปลอดภัย เพื่อสร้างขีดความสามารถในการแข่งขันของประเทศ ย้ําให้ขยายผลการดําเนินการสู่เกษตรกรให้มากขึ้น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรีเผยว่า วันนี้ (25 ตุลาคม 2565) เวลา 08.30 น. ณ บริเวณโถงกลาง ตึกสันติไมตรี ทําเนียบรัฐบาล นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ และผู้บริหารกระทรวงเกษตรและสหกรณ์ เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อแสดงนิทรรศการ “นวัตกรรมปุ๋ยและการกําจัดศัตรูพืช เพื่อความปลอดภัยของประชาชน” โดยมีนายระพีภัทร์ จันทรศรีวงศ์ อธิบดีกรมวิชาการเกษตร นําเยี่ยมชม และกลุ่มตัวแทนเกษตรที่ประสบสําเร็จจากการใช้ชีวภัณฑ์จัดการศัตรูพืช ร่วมนําเสนอผลการดําเนินการ ซึ่งทําให้สามารถลดต้นทุนการผลิต ลดแรงงาน และเพิ่มผลผลิตที่มีคุณภาพและปลอดภัยสําหรับผู้ผลิตและผู้บริโภค
นายกรัฐมนตรีเยี่ยมชมผลสําเร็จของผลงานวิจัยนวัตกรรมทางการเกษตรในการกําจัดศัตรูพืช โดยกรมวิชาการเกษตร กระทรวงเกษตรและสหกรณ์ ได้ร่วมกับหน่วยงานที่เกี่ยวข้องดําเนินการขับเคลื่อนจนเกิดผลสําเร็จได้ผลงานวิจัยด้านชีวภัณฑ์กําจัดศัตรูพืชที่เป็นประโยชน์ต่อการผลิตพืช และมีความปลอดภัยต่อผู้ผลิตและผู้บริโภค โดยควบคุมการใช้สารเคมีการเกษตรที่เป็นอันตรายต่อสุขภาพและสิ่งแวดล้อมอย่างเคร่งครัด โดยเฉพาะสารเคมีกําจัดศัตรูพืช ส่งเสริมการใช้ผลิตภัณฑ์ชีวภาพทดแทนสารเคมีเกษตรให้เพิ่มขึ้นอย่างต่อเนื่อง รวมทั้งใช้สารเคมีทางการเกษตรอย่างเหมาะสมตามหลักวิชาการ เพื่อลดผลกระทบด้านสุขภาพและสิ่งแวดล้อม เพื่อผลิตอาหารที่มีคุณภาพและปลอดภัยสําหรับผู้บริโภคทั้งในประเทศและส่งออก
สําหรับผลการดําเนินการด้านชีวภัณฑ์ต่าง ๆ ของกรมวิชาการเกษตรและของบริษัทที่มาขึ้นทะเบียนกับกรมวิชาการเกษตร ในการควบคุมศัตรูพืช (วัชพืช แมลง โรคพืช) ได้แก่
1) กลุ่มควบคุมวัชพืช สารสกัดจากยูคาลิปตัส ซึ่งกรมวิชาการเกษตรได้ขึ้นทะเบียนสารสกัดจากยูคาลิปตัสเป็นสารกําจัดวัชพืชประเภทใบแคบ เช่น หญ้าขจรจบดอกเล็ก หญ้าตีนนก และวัชพืชประเภทใบกว้าง เช่น บาหยา และสาบม่วง และวัชพืชประเภทกก เช่น กกตุ้มหู และยังมี สารสกัดแมงลักป่า ซึ่งเป็นผลงานของสํานักวิจัยพัฒนาการอารักขาพืช และกองวิจัยพัฒนาปัจจัยการผลิตทางการเกษตร โดยได้ต้นแบบผลิตภัณฑ์เป็นสูตรสารละลายน้ํามันเข้มข้น 2 สูตร
2) กลุ่มควบคุมแมลงศัตรูพืช ได้แก่ ราเขียวเมตาไรเซียม ป้องกันกําจัดด้วงแรดซึ่งเป็นศัตรูสําคัญในมะพร้าวและพืชตระกูลปาล์ม และด้วงหนวดยาวศัตรูสําคัญในอ้อย ไส้เดือนฝอยศัตรูแมลง ใช้ควบคุมแมลงศัตรูพืชได้หลายชนิด เชื้อแบคทีเรียบีที ใช้ในการควบคุมหนอนผีเสื้อศัตรูพืช ไวรัสเอ็นพีวี ใช้ควบคุมหนอนกระทู้ผัก หนอนกระทู้หอม และหนอนเจาะสมอฝ้าย นอกจากนี้ยังมีผลิตภัณฑ์สารกําจัดแมลงศัตรูพืชจากสารสกัดพืช รูปแบบใหม่ 2 ชนิด เป็นผลิตภัณฑ์สูตรผสม สะเดา+หางไหล และ ว่านน้ํา+หางไหล ด้วยนวัตกรรมการผลิตแบบนาโนเทคโนโลยี โดยพัฒนาระบบนําส่งสารออกฤทธิ์ที่สําคัญให้มีอนุภาคขนาดเล็กมากในระดับนาโน เพื่อเพิ่มประสิทธิภาพในการแทรกซึมเข้าสู่ตัวแมลงศัตรูพืชเป้าหมาย และกระจายตัวเข้าสู่ในใบพืชได้ดียิ่งขึ้น สามารถออกฤทธิ์ในการควบคุมหนอนใยผักที่เป็นแมลงศัตรูสําคัญที่ทําความเสียหายกับคะน้าและพืชตระกูลกะหล่ํา
3) กลุ่มที่ควบคุมเชื้อสาเหตุโรคพืช ได้แก่ เชื้อแบคทีเรียบีเอส ใช้ควบคุมโรคแอนแทรคโนส ในพริก มะม่วง โรคใบจุดพืชตระกูลกะหล่ํา และโรคเหี่ยว เชื้อราไตรโคเดอร์มา ใช้ควบคุมโรคตายพรายของกล้วย และเห็ดเรืองแสงสิรินรัศมี ใช้ควบคุมไส้เดือนฝอยรากปมในแหล่งปลูกพริก มันฝรั่ง และฝรั่ง
นอกจากนี้ นายกรัฐมนตรียังได้เยี่ยมชมงานวิจัยปุ๋ยชีวภาพพีจีพีอาร์-ทู สําหรับข้าว ซึ่งช่วยลดต้นทุนการผลิตให้เกษตรกร ทั้งนี้ จากการวิจัยในแปลงเกษตรกรพบว่าการใช้ปุ๋ยชีวภาพพีจีพีอาร์-ทูร่วมกับปุ๋ยเคมีอัตราแนะนําตามค่าวิเคราะห์ดิน และใช้เมล็ดพันธุ์ข้าวเพียง 15 กิโลกรัมต่อไร่ สามารถลดต้นทุนการผลิตของเกษตรกรลดลงได้ 771 บาทต่อไร่ คิดเป็นร้อยละ 52.2 เมื่อเทียบกับวิธีเกษตรกร โดยให้ผลผลิตข้าวไม่แตกต่างกัน ซึ่งลดต้นทุนค่าปุ๋ยได้ 547 บาท และค่าเมล็ดพันธุ์ได้ 187 บาท ปัจจุบันมีบริษัทเอกชนขอเข้ารับการอบรม ถ่ายทอดเทคโนโลยี และขอรับสิทธิ์เพื่อช่วยเหลือกรมวิชาการเกษตรในการผลิต จํานวน 13 บริษัท รวม 23 สัญญา พร้อมกันนี้ กรมวิชาการเกษตรได้จัดทําแผนการออกใบอนุญาตนําเข้าวัตถุอันตรายไกลโฟเซต ในปี 2565 และปี 2566 โดยตั้งแต่เดือนมกราคม 2565 - ปัจจุบัน ได้ออกใบอนุญาตนําเข้าวัตถุอันตรายไกลโฟเซต จํานวน 23,044.70 ตัน จากข้อมูลการนําเข้าไกลโฟเซตจนถึง วันที่ 30 กันยายน 2565 พบว่า ผู้ประกอบการมีการนําเข้าวัตถุอันตรายไกลโฟเซตแล้ว จํานวน 17,785.92 ตัน ยังไม่ได้นําเข้าประมาณ 5,258.78 ตัน ในปี 2566 มีการจัดทําแผนการอนุญาตให้นําเข้าไกลโฟเซตตามที่กฏหมายกําหนด จํานวน 29,333.64 ตัน
“นายกรัฐมนตรีชื่นชมผลการดําเนินการในความสําเร็จของผลงานวิจัยนวัตกรรมทางการเกษตรในการกําจัดศัตรูพืช โดยเน้นย้ําให้มีการเผยแพร่องค์ความรู้เกี่ยวกับทางเลือกการจัดการวัชพืช การใช้แรงงานการใช้เครื่องจักรกล และการใช้หลายวิธีผสมกัน ตลอดจนค่าใช้จ่ายในการจัดการศัตรูพืชเฉลี่ยต่อไร่ของแต่ละวิธี เพื่อเป็นแนวทางให้เกษตรกรใช้เป็นวิธีการจัดการวัชพืชได้อย่างถูกต้องตามหลักวิชาการ มีความปลอดภัยต่อผู้ใช้ ผู้บริโภคและสภาพแวดล้อม เป็นทางเลือกให้เกษตรกรผลิตสินค้าเกษตรปลอดภัย ลดปัญหาสารพิษตกค้างในผลผลิตเกษตรและสิ่งแวดล้อม รวมไปถึงสนับสนุนส่งเสริมขยายผลการดําเนินการไปสู่เกษตรกรในพื้นที่ต่าง ๆ ของประเทศให้เพิ่มมากขึ้น เพื่อส่งเสริมการทําเกษตรอินทรีย์และเกษตรปลอดภัยตามนโยบายของรัฐบาล” นายอนุชาฯ กล่าว
ทั้งนี้ นิทรรศการผลงานวิจัยนวัตกรรมทางการเกษตรในการกําจัดศัตรูพืช เพื่อความปลอดภัยของประชาชน ชูนโยบาย 3 S แสดงผลสําเร็จ ลด เลิก ใช้สารเคมี โดยใช้นวัตกรรมปุ๋ยชีวภาพ และการกําจัดศัตรูพืชด้วยสารสกัดจากพืชและชีวภัณฑ์ สนับสนุน ส่งเสริมการผลิตระบบเกษตรอินทรีย์ และเกษตรปลอดภัย (GAP) ตามนโยบายรัฐบาล เพื่อการประชาสัมพันธ์ผลการดําเนินงานขับเคลื่อนชีวภัณฑ์กําจัดศัตรูพืช วัชพืชและนวัตกรรม เพื่อการเกษตรที่สามารถนําไปต่อยอดในภาคอุตสาหกรรม และขยายช่องทางการตลาดของชีวภัณฑ์กําจัดศัตรูพืช ตลอดจนการสร้างความตระหนักรู้ของผู้ผลิตและผู้บริโภคถึงความสําคัญของเกษตรปลอดภัยและส่งเสริมด้านการขยายตลาดบริโภคสินค้าเกษตรปลอดภัย ซึ่งเป็นการดําเนินการตามนโยบายของนายกรัฐมนตรีและรัฐบาล ตามยุทธศาสตร์ด้านการสร้างขีดความสามารถในการแข่งขัน การสนับสนุนการผลิตอาหารที่ปลอดภัยต่อเกษตรกร ผู้บริโภค และสิ่งแวดล้อม โดยวิจัยและพัฒนาสารสกัดธรรมชาติ ชีวภัณฑ์ เครื่องจักรกลทางการเกษตร ปุ๋ยชีวภาพ การผลิตปุ๋ยอินทรีย์ มาใช้สนับสนุนเป็นปัจจัยการผลิตทางการเกษตรที่มีความปลอดภัยและสามารถผลิตใช้ได้เองภายในประเทศ
-------------------